2. ปัจจัยความเสี่ยง

บริษัท โตโย-ไทย คอร์ปอเรชั่น จำกัด (มหาชน)
ได้ตระหนักถึงความสำคัญของการบริหารความเสี่ยงว่าเป็นปัจจัยสำคัญที่ช่วยส่งเสริมให้บริษัทบรรลุถึงวัตถุประสงค์และเป้าหมาย
ซึ่งจะนำไปสู่การสร้างมูลค่าเพิ่มให้กับบริษัท ผู้ถือหุ้น และผู้มีส่วนได้เสียต่างๆ

คณะกรรมการบริษัท
จึงได้กำหนดให้นำกระบวนการบริหารความเสี่ยงมาใช้เป็นเครื่องมือในการบริหารจัดการปัจจัยความเสี่ยงให้เกิดประสิทธิผลสูงสุด
ภายใต้การกำกับดูแลของคณะกรรมการบริหารความเสี่ยง (Risk Management Committee)
ซึ่งดำเนินการประเมินปัจจัยความเสี่ยง ต่างๆ
ทั้งปัจจัยภายในและปัจจัยภายนอกที่อาจส่งผลกระทบต่อเป้าหมายของบริษัท
พิจารณากำหนดวิธีการตอบสนองต่อความเสี่ยง ทบทวนความเพียงพอของนโยบาย
มาตรการและแนวทางในการควบคุมความเสี่ยงให้อยู่ในระดับที่ยอมรับได้
และมีความสอดคล้องกับสถานการณ์ปัจจุบัน

ในปี 2555 คณะกรรมการได้พิจารณาติดตาม ทบทวนผลการบริหารความเสี่ยงของบริษัทในภาพรวม
ซึ่งครอบคลุมถึงความเสี่ยงประเภทต่างๆ ที่สำคัญ ได้แก่ ความเสี่ยงด้านกลยุทธ์
ความเสี่ยงด้านการดำเนินงาน ความเสี่ยงด้านการเงิน
และความเสี่ยงด้านการปฏิบัติตามกฎระเบียบที่เกี่ยวข้อง
การประเมินความเสี่ยงจะพิจารณาถึงระดับความรุนแรงของผลกระทบ
และระดับความน่าจะเป็นที่ความเสี่ยงนั้นๆจะเกิดขึ้น ผลของการประเมินความเสี่ยงแบ่งออกเป็น 3
ระดับ คือ สูง กลาง ต่ำ
สำหรับในปีนี้มีไม่มีความเสี่ยงใดที่มีผลการประเมินความเสี่ยงอยู่ในระดับสูง และมีเพียง 4
เรื่องที่ได้รับการประเมินว่ามีความเสี่ยงอยู่ในระดับกลาง ซึ่งสรุปได้ดังนี้

1.  ความเสี่ยงของการตัดสินใจของนักลงทุนจากปัญหาการศึกษาผลกระทบสิ่งแวดล้อมและ

สุขภาพ (EHIA)

เนื่องจากในปัจจุบัน ประเทศไทยมีโครงการพัฒนาด้านต่างๆ
เกิดขึ้นมากมายทั้งของภาครัฐและเอกชน เช่นโรงงานอุตสาหกรรม โรงไฟฟ้า ถนน สนามบิน
เป็นต้น เป็นที่เห็นได้อย่างชัดเจนมากขึ้นว่า โครงการเหล่านี้อาจก่อให้เกิดปัญหาสิ่งแวดล้อมตามมา
ซึ่งในที่สุดแล้วปัญหาที่เกิดขึ้น
ก็จะส่งผลกระทบย้อนกลับมาที่โครงการและส่งผลกระทบต่อการพัฒนาเศรษฐกิจและสังคม
รวมถึงคุณภาพชีวิตและสุขภาพของประชาชน ดังนั้น โครงการต่างๆ ที่จะเกิดขึ้นใหม่
จึงต้องจัดทำรายงานการวิเคราะห์ผลกระทบสิ่งแวดล้อม (EIA) และ
การประเมินผลกระทบต่อสุขภาพ (HIA) ซึ่งโครงการที่เข้าข่ายจะต้องจัดทำรายงาน
สามารถแบ่งได้เป็น 6 กลุ่มคือ

-   กลุ่มโครงการด้านเหมืองแร่และการพัฒนาปิโตรเลียม ได้แก่การทำเหมืองแร่ต่าง ๆ
    รวมถึงการสำรวจปิโตรเลียมโดยวิธีเจาะสำรวจและการผลิตปิโตรเลียม

-   กลุ่มโครงการด้านอุตสาหกรรม ได้แก่ โครงการนิคมอุตสาหกรรม
    อุตสาหกรรมปูนซีเมนต์อุตสาหกรรมผลิตเยื่อกระดาษ อุตสาหกรรมเหล็กหรือเหล็กกล้า
    และอุตสาหกรรมปิโตรเลียม

-   กลุ่มโครงการด้านคมนาคม ได้แก่ โครงการระบบทางพิเศษ ระบบขนส่งมวลชนที่ใช้ราง
    ทางหลวงหรือถนนที่ตัดผ่านพื้นที่อ่อนไหว

-   กลุ่มโครงการด้านบริการชุมชนและที่พักอาศัย ได้แก่
    โครงการโรงแรมหรือโครงการอาคารที่พักอาศัยที่มีห้องพักตั้งแต่ 80 ห้องขึ้นไป
    หรือมีพื้นที่ใช้สอยมากกว่า 4,000 ตารางเมตรขึ้นไป

-   กลุ่มโครงการด้านแหล่งน้ำและพัฒนาเกษตรกรรม ได้แก่ โครงการเขื่อนหรืออ่างเก็บน้ำ ตั้งแต่
    100 ล้านลูกบาศก์เมตรขึ้นไป หรือมีพื้นที่กักเก็บน้ำตั้งแต่ 15 ตารางกิโลเมตรขึ้นไป

-   กลุ่มโครงการด้านพลังงาน ได้แก่ โครงการโรงไฟฟ้าพลังความร้อนที่มีกำลังการผลิตตั้งแต่ 10
    เมกกะวัตต์ขึ้นไป รวมทั้งโครงการระบบขนส่งปิโตรเลียมและน้ำมันเชื้อเพลิงทางท่อ

ดังนั้น ผู้ที่จะทำการลงทุนสร้างโรงงานใหม่ หรือขยายกำลังการผลิต
ไม่ว่าจะเป็นผู้ลงทุนจากในประเทศ หรือต่างประเทศ ถ้าเข้าข่ายในอุตสาหกรรมดังกล่าวข้างต้น
จำเป็นต้องทำรายงานการวิเคราะห์ผลกระทบสิ่งแวดล้อม (EIA) และ
การประเมินผลกระทบต่อสุขภาพ (HIA) ด้วยเช่นกัน จึงทำให้ผู้ลงทุนอาจจะชะลอการลงทุนออกไป
หรือย้ายฐานการลงทุนไปยังประเทศอื่น

สำหรับโครงการในประเทศไทย
ลูกค้าของบริษัทส่วนมากจะเป็นบริษัทที่ได้ดำเนินธุรกิจในประเทศไทยมานาน
และมีชื่อเสียงในเรื่องของการศึกษาผลกระทบต่อสิ่งแวดล้อมและสุขภาพ ทั้งสิ้น ประกอบกับ
การที่บริษัทได้ขยายฐานลูกค้าออกไปในหลายๆ อุตสาหกรรม
รวมถึงการขยายงานไปยังต่างประเทศมากขึ้น ก็จะช่วยลดความเสี่ยงในด้านนี้ด้วยเช่นกัน
และสำหรับงานในต่างประเทศ
ยังไม่มีโครงการใดที่มีปัญหาเกี่ยวกับผลกระทบกับสิ่งแวดล้อมและสุขภาพ อย่างมีนัยสำคัญ
แต่ทางบริษัทก็ได้ดำเนินการติดตามสถานการณ์ดังกล่าวอยู่ตลอดเวลา

2.  ความเสี่ยงจากการขาดแคลนแรงงาน

ด้วยลักษณะการประกอบธุรกิจของบริษัทนั้น ในส่วนของการรับเหมาก่อสร้าง
ทางบริษัทได้มีการว่าจ้างผู้รับเหมาช่วง (Subcontractor)
โดยในการดำเนินธุรกิจรับเหมาก่อสร้าง จำเป็นต้องอาศัยแรงงานเป็นจำนวนมาก
ซึ่งในปัจจุบันปริมาณความต้องการแรงงานในประเทศมีสูงขึ้นจากการขยายตัวโครงการขนาดใหญ่ของภาครัฐ
และเอกชน และ อัตราแรงงานยังเปลี่ยนแปลงไปตามฤดูกาลของภาคการเกษตร
รวมทั้งในปัจจุบันค่าแรงขั้นต่ำของแรงงานของไทยได้ปรับตัวสูงขึ้นกว่าเดิม
อาจส่งผลให้แรงงานก่อสร้างขาดแคลนได้บ้างในบางครั้ง ดังนั้นในการรับงานของบริษัท
หากผู้รับเหมาช่วงไม่สามารถว่าจ้างแรงงานได้อย่างเพียงพอ
หรือค่าใช้จ่ายด้านแรงงานปรับตัวสูงขึ้นจากการปรับเพิ่มอัตราค่าแรงขั้นต่ำ
ก็อาจจะส่งผลกระทบต่อการดำเนินงานของบริษัทได้

อย่างไรก็ตาม การคัดเลือกพิจารณาผู้รับเหมาช่วงนั้น
บริษัทได้ทำการตรวจสอบความพร้อมของผู้รับเหมาช่วงในด้านปริมาณงาน
อัตราแรงงานที่มีอยู่ก่อนรับงาน และบริษัทมีการทบทวนความพร้อมของผู้รับเหมาช่วงอย่างสม่ำเสมอ
และเมื่อบริษัทได้ว่าจ้างให้ผู้รับเหมาช่วงรายใดดำเนินการก่อสร้างแล้วนั้น ทางบริษัทยังมีการติดตาม
และควบคุมงานของผู้รับเหมาช่วงนั้นๆให้แล้วเสร็จตามแผนงานที่ได้วางเอาไว้
เพื่อไม่ให้เกิดความล่าช้าของงานที่ได้มอบหมายให้ผู้รับเหมาช่วง ทั้งนี้ จากการดำเนินงานที่ผ่านมา
บริษัทยังไม่เคยประสบปัญหาขาดแคลนแรงงานจนส่งผลกระทบต่อธุรกิจอย่างมีนัยสำคัญ

3.  ความเสี่ยงจากการเพิ่มจำนวนคู่แข่งทางการค้า

บริษัทได้กำหนดนโยบายและแผนการขยายตลาดให้บริการไปยังต่างประเทศ อาทิ ประเทศเวียดนาม
จีน สหรัฐอมริกา มาเลเซีย สหภาพเมียนมาร์ และกลุ่มประเทศตะวันออกกลาง เป็นต้น
และการให้บริการในโครงการที่มีมูลค่าสูงขึ้นในระดับ 300–500 ล้านดอลลาร์สหรัฐ
จากโครงการในปัจจุบันที่มีมูลค่าไม่เกิน 300
ล้านดอลลาร์สหรัฐและขยายการให้บริการแก่ลูกค้าในอุตสาหกรรมอื่น เช่น อุตสาหกรรมเคมีภัณฑ์
อุตสาหกรรมพลังงานชีวภาพ หรือพลังงานทดแทนอื่นๆ
ซึ่งนอกจากจะเป็นการลดความเสี่ยงจากวัฏจักรอุตสาหกรรมปิโตรเลียมและปิโตรเคมีในประเทศแล้ว
ยังเป็นการเพิ่มโอกาสทางธุรกิจของบริษัทในอนาคต

แต่ในขณะเดียวกันบริษัทอาจต้องเผชิญกับการแข่งขันจากการเพิ่มจำนวนคู่แข่งทางการค้า
เนื่องจากมีบริษัทต่างชาติจำนวนมากราย ทั้งจากประเทศไต้หวัน เกาหลี ญี่ปุ่น หรือสหรัฐอมริกา
ที่ทำธุรกิจให้บริการ Integrated EPC และมีคุณสมบัติในการเป็นผู้ประมูลในโครงการที่มีมูลค่าสูง
โดยบางบริษัทอาจมีแหล่งเงินทุนและศักยภาพในการดําเนินงานที่มากกว่า

อย่างไรก็ตามบริษัทยังมีความได้เปรียบในเรื่องของค่าใช้จ่ายในการดำเนินงานที่ต่ำกว่าบริษัทต่างชาติอื่นๆ
โดยเฉพาะในเรื่องของค่าจ้างต่อชั่วโมงการทำงานของวิศวกรไทย เมื่อเทียบกับวิศวกรต่างชาติ
ยังถือว่ามีความต่างอย่างมีนัยสำคัญ

4.  ความเสี่ยงจากสภาวะความไม่มั่นคงทางการเมือง

สภาวะความมั่นคงทางการเมือง มักเป็นปัจจัยที่นักลงทุนต่างชาติ
ใช้เป็นเหตุผลประกอบการตัดสินใจลงทุนในโครงการต่างๆ
โดยเฉพาะอย่างยิ่งโครงการที่มีมูลค่าสูงและใช้ระยะเวลานานในการดำเนินโครงการ เช่น
การลงทุนสำหรับโรงงานใหม่เพื่อขยายฐานการผลิต เพราะความไม่มั่นคงทางการเมือง
อาจจะส่งผลให้มีการเปลี่ยนแปลงในด้านนโยบาย กฎหมาย และ ระเบียบปฏิบัติต่างๆ
ของภาครัฐซึ่งอาจส่งผลกระทบต่อการลงทุนในโครงการได้
ในกรณีนี้ทางบริษัทได้ติดตามสถานการณ์อยู่ตลอดเวลา
รวมถึงได้กำหนดนโยบายและแผนการขยายตลาดให้บริการไปยังต่างประเทศ
ซึ่งนอกจากจะเป็นการลดความเสี่ยงจากสภาวะความไม่มั่นคงทางการเมืองในประเทศแล้ว
ยังเป็นการเพิ่มโอกาสทางธุรกิจของบริษัทด้วย

(หมายเหตุ: นอกเหนือจากปัจจัยความเสี่ยงที่ปรากฏในเอกสารฉบับนี้ อาจมีความเสี่ยงอื่นๆ ซึ่ง
บริษัท ไม่อาจทราบได้ในขณะนี้ หรือเป็นความเสี่ยงที่
บริษัทพิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัท)